Sumppu selkeni sekuntipelillä – Pieni ja yksinkertainen muutos lopetti Rantatunnelin päivittäiset sulut ja jättiruuhkat lähes kokonaan

Oletko huomannut muutoksen? Iltapäivän paluuliikenne Tampereelta länteen on soljunut taas lähes normaalisti, eikä Rantatunnelin puomeja ole tarvinnut laskea alas sulun merkiksi juuri kertaakaan. Resepti oli yksinkertainen: Vaitinaron risteyksen liikennevalot näyttävät nyt ruuhkatunteina Tampereen suunnasta tuleville vihreää valoa kerralla viisi sekuntia aikaisempaa pidempään. Liittymän läpi ehtii ajaa jopa 6–8 autoa enemmän kuin ennen. –Kokemukset helmikuun ajalta ovat tosi hyviä. Liikenteen haitari-ilmiö on vähentynyt väylällä ja jonopaine Santalahdessa helpottanut, tienpidon asiantuntija Arto Luoma Pirkanmaan ely-keskuksesta sanoo. Älykästä ohjausta Vaitinaron valojen lisävihreä on käytössä Tampereen suunnasta tuleville iltapäivisin pääosin kello 15.45–16.30 välillä. Valot reagoivat liikenteeseen joustavasti. Kun Paasikiventien paluuruuhkat Tampereelta alkavat, lisävihreää näytetään tähän suuntaan. Jos taas jonot alkavat kasvaa Nokian moottoritiellä, tilannetta voidaan vastaavasti helpottaa normaalia pidemmällä valolla Tampereelle päin. –Liittymän valokierron pituus on edelleen kaksi minuuttia, mutta sen ajan sisällä vihreän vaiheen pituus eri suuntiin voi vaihdella, johtaja Juha Sammallahti tarkentaa. Lue myös: Kirsi Salokanto ja hänen kollegansa valvovat Rantatunnelia herkeämättä vuorokauden ympäri – Jos autoilija pysähtyy tunneliin, hän saattaa saada yllättävän puhelun Mutta miksi vasta nyt? Eikö valoja olisi voinut rukata jo aikaisemmin, kun Rantatunneli jouduttiin jonojen takia sulkemaan useitakin kertoja päivässä? –Vaitinaron valojen toimintaa on säädetty jatkuvasti. Erona on nyt se, että päätimme sietää ruuhkautumista hetkeksi Lielahden ja Nokian suuntiin. –Viiden sekunnin lisävihreää ei voida pitää jatkuvasti ruuhka-aikoina päällä. Valoja säädetään myös Nokian moottoritien tilanteen mukaan. Tilanne kiristyi syksyllä Rantaväylän ruuhkat saavuttivat uuden kipupisteen vuoden 2018 syksyllä. Siihen saakka tunnelin avaamisesta väylä veti vielä hyvin, mutta esimerkiksi 1.9.–8.11. välisenä aikana tunneli jouduttiin sulkemaan kaikkiaan 114 kertaa. Pahin yksittäinen päivä oli 31. lokakuuta. Paasikiventiellä ajettiin useita kolareita, jotka poikivat ennätykselliset 16 tunnelisulkua alkuillan tunteina. Helmikuun alusta tänä vuonna toteutettu liikennevalosäätö helpotti ajamista väylällä heti, vaikka liikennemäärät eivät ole pienentyneet. –Ennen tunneli oli kiinni pari kertaa päivässä, nyt ehkä muutaman kerran kuukaudessa, Arto Luoma vertaa. Tuoreimmista tunnelisuluista ainakin yksi johtui kolarista, ei ruuhkautumisesta. –Säätilakin on suosinut. Liukkaat kelit näkyvät heti Vaitinarossa. Varmaan lopputalven ajan pärjätään tällä keinolla aika mukavasti. Syksyllä voi tilanne olla jo toinen, jos liikennemäärät edelleen jatkavat kasvua. Tavoite kolmas kaista Juha Sammallahtikaan ei uskalla luottaa pelkästään liikennevalojen älykkääseen ohjaukseen, vaikka juuri nyt se näyttää helpottavan painetta Rantaväylällä mukavasti. Ely-keskus suunnittelee täyttä päätä Paasikiventien kolmatta ajokaistaa länteen. Kaistaa hahmotellaan Uittotunnelin ja Enqvistinkadun väliselle osuudelle. Rakentaminen voi toteutua mahdollisesti samaan aikaan, kun ratikkatyöt etenevät alueelle. Paasikiventien Uittotunnelin kohdan ohittaa Vaasan suuntaan noin 25 000 kevyttä ja raskasta ajoneuvoa vuorokaudessa. Vilkkaimmat tunnit ajoittuvat kello 15–17:n välille, jolloin mittauspisteen ohi ajaa noin 2 900 ajoneuvoa tunnissa. Kello 17 jälkeen liikennemäärät putoavat noin 1 000 ajoneuvolla, ja kello 18 jälkeen liikenne on puolittunut. Huipputuntien liikennemäärät ovat pystyneet ennallaan koko alkuvuoden ajan, ja helpotusta ruuhkiin on saatu aikaan parantamalla liikennevalojen toimintaa.